KIRJALLINEN KYSYMYS E-1660/03

esittäjä(t): Alexander de Roo (Verts/ALE) komissiolle

(19. toukokuuta 2003)

Aihe: Kalmthoutse Heide -alueen kuivuminen

Woensdrechtin kunta on antanut Delta Nutsbedrijven -yritykselle luvan avata kaksi uutta vedenottopistettä pohjaveden pumppaamiseksi juomavesihuollon tarpeita varten. Pisteet sijaitsevat Brabantse Wal -lintudirektiivialueeseen kuuluvan De Zoom/Kalmthoutse Heide -rajapuiston reunalla.

Rajapuiston Grote Meer ja Kleine Meer -järvet kuivuivat aikoinaan vedenoton seurauksena. Tähän johtopäätökseen tuli tutkimuslaitos TNO.

Kuivuminen johtaa siihen, että kyseisellä luonnonsuojelualueella vedessä elävät ja vedessä viihtyvät kasvit ja eläimet joutuvat uhanalaisiksi ja häviävät.

Onko Euroopan komissio kanssani yhtä mieltä siitä, että tätä toimenpidettä ei pidä toteuttaa tällä luontotyyppidirektiivin piiriin kuuluvalla alueella, kun otetaan huomioon sen näkyvät kielteiset vaikutukset kasvi- ja eläinkunnalle?

Yhtyykö komissio näkemykseeni, jonka mukaan olisi ensisijaisesti harkittava vaihtoehtoisia ratkaisuja, kuten vedenkäytön vähentämissuunnitelmien laatimista, toisen vesijohtojärjestelmän käyttöönottamista (harmaalle vedelle) tai veden ottamista Biesbosch-kansallispuistosta?

Margot Wallströmin komission puolesta antama vastaus

(27. kesäkuuta 2003)

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) (luontotyyppidirektiivi) 6 artiklan 3 kohdassa, jota direktiivin 7 artiklan nojalla sovelletaan myös luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(2) mukaisesti osoitettuihin erityissuojelualueisiin, säädetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.

Pohjaveden oton lisääntyminen Brabantse Walin erityissuojelualueen välittämössä läheisyydessä saattaa vaikuttaa kielteisesti alueen suojelun tasoon ja lintulajeihin, joiden perusteella alue luokiteltiin erityissuojelualueeksi. Arvoisan parlamentin jäsenen toimittamat tiedot eivät kuitenkaan ole riittäviä, jotta todennäköisiä vaikutuksia voitaisiin pitää merkittävinä. Tämä keskeinen kysymys onkin ratkaistava, ennen kuin tehdään päätös siitä, sovelletaanko hankkeeseen direktiivin 92/43/ETY 6 artiklan 3 ja 4 kohdan mukaista täyden suojelun järjestelmää. Komissio tiedustelee Alankomaiden viranomaisilta, onko Brabantse Walin erityissuojelualuetta koskevan hankkeen mahdollisia vaikutuksia arvioitu, ja jos on, millaisia tuloksia arviointi on tuottanut. Edellä mainittu suojelujärjestelmä käsittää mm. tarpeen suorittaa asianmukainen alueeseen kohdistuvien vaikutusten arviointi alueen suojelutavoitteiden kannalta. Jos arviointi osoittaa, että vaikutukset ovat merkittäviä, hanke voidaan toteuttaa vain, mikäli vaihtoehtoisia ratkaisuja ei ole käytettävissä ja mikäli se on perusteltua erittäin tärkeän yleisen edun kannalta pakottavista syistä. On selvää, että ennen päätöksen tekemistä on perusteellisesti arvioitava mahdollisia vaihtoehtoisia ratkaisuja ja niiden toteutettavuutta.

(1) EYVL L 206, 22.7.1992.

(2) EYVL L 103, 25.4.1979.